Tal fra Transportministeriet over nyregistrerede biler viser, at danskerne oftere vælger en opladelige bil, og i oktober var 43 procent af alle nyregistrerede biler enten el- eller plug-in-hybridbiler. I takt med det rekordhøje elbilsalg er behovet for en bedre ladeinfrastruktur øget markant, for det skal ifølge de politiske vinde, der blæser på Christiansborg, være nemt og bekvemt at lade sin elbil. Ladestandere må ikke blive en bremse - Det går rigtig stærkt med salget af opladelige biler, og det giver en stigende efterspørgsel på ladeinfrastruktur. Derfor vil jeg opfordre alle aktører, både operatører, kommuner, boligforeninger og erhvervslivet til at sætte gang i opsætningen af ladestandere. Det er nu, vi skal rykke, så ladestandere ikke bliver en bremse for den grønne omstilling, siger transportminister Benny Engelbrecht (S). Ved udgangen af september var der cirka 4600 offentligt tilgængelige ladepunkter i Danmark. Det er en stigning på knap ni procent på en måned. På trods af det seneste års stigning i antallet af ladestandere, er der fortsat mere end 1000 danskere pr. offentligt tilgængeligt ladepunkt, og i takt med at flere bilejere skifter til biler, der kører på strøm, kan køen til ladestanderen blive længere. I september i år var der 11 elbiler pr. ladepunkt, i 2018 var der fire elbiler pr. ladepunkt i Danmark. Bilister i etageejendom er udfordret Det er især bilister, der bor i etageejendomme, som nu og fremover vil være udfordret på at finde en lader. - Langt de fleste danske bilister har mulighed for at installere en ladeboks i indkørslen, og der er god gænge i udbygningen af lyn-ladestandere rundt omkring i landet, så elbilen hurtigt kan oplades, ligesom man tanker en almindelig benzin- eller dieselbil. Det er derfor bilister med bopæl i etageejendomme, der i fremtiden vil være udfordringen for den grønne omstilling af persontransporten, lyder det fra De Danske Bilimportører, der har ar gjort status over antallet af offentlige ladestandere i Danmark opdelt på kommuner. Kommunerne må gerne Et bredt flertal bestående af regeringen og Venstre, Dansk Folkeparti, Socialistisk Folkeparti, Radikale Venstre, Enhedslisten, Det Konservative Folkeparti, Liberal Alliance og Alternativet blev i oktober enige om en aftale, der giver bedre vilkår for bilister, der skal lade op, øger konkurrence mellem operatørerne af ladestandere og giver kommunerne nye kort på hånden i den grønne omstilling. Med aftalen er der lagt op til, at kommuner og regioner får mulighed for at medfinansiere ladestandere på deres egne arealer. Men de vil kun kunne gøre det der, hvor markedet ikke selv kan løfte opgaven. Det kan både være i dele af en by eller ude i landdistrikter. Kommunal medfinansiering bliver mulig inden for nogle klare rammer og gælder indtil videre frem til og med 2024.
Antallet af ladestandere kan ikke følge med salget af el-biler. Især er bilister, der bor i etageejendomme udfordret på at kunne lade bilen op.